Diari Oficial de la Generalitat Valenciana


Sumari del DOGV 6587, del 16-08-2011 (2011/8888)

RESOLUCIÓ de 13 de juliol de 2011, del director general d'Avalauació Ambiental i Territorial, per la qual s'ordena la publicació de la resolució complementaria a la declaració d'impacte ambiental corresponent al municipi de Callosa d'En Sarrià.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6587

Data del DOGV
:   16-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8888


Data del document
:   13-07-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Callosa d'en Sarrià
    * impacte ambiental

RESOLUCIÓ de 13 de juliol de 2011, del director general d'Avalauació Ambiental i Territorial, per la qual s'ordena la publicació de la resolució complementaria a la declaració d'impacte ambiental corresponent al municipi de Callosa d'En Sarrià. [2011/8888]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjudici de la notificació al titular, la declaració d'impacte ambiental s'haurà de publicar en el Diari Oficial de la Comunitat Valenciana. Per tant, resolc:  
  
Article únic  
Publicar en el Diari Oficial de la Comunitat Valenciana la resolució complemetaria a la declaració d'impacte ambiental corresponent al expedient 356/01-AIA Callosa d'En Sarrià.  
  
València, 13 de juliol de 2011.- El director general d'Avaluació Ambiental i Territorial: Juan Giner Corell.  
  
Resolució complementària a la declaració d'impacte ambiental de 17 de març de 2004 (expedient 356/01-AIA), relativa al Pla General d'Ordenació Urbana de Callosa d'En Sarrià.  
  
L'Ajuntament de Callosa d'En Sarrià formula al·legacions respecte al condicionat de la declaració d'impacte ambiental aprovada per Resolució de 17 de març de 2004, del director general de Gestió del Medi Natural, corresponent al Pla General d'Ordenació Urbana de Callosa d'En Sarrià (exp. 356/01-AIA).  
Aquestes al·legacions han sigut aprovades mitjançant l'acord plenari de l'Ajuntament de Callosa d'En Sarrià, en sessió ordinària de 29 de juliol de 2004, segons consta en el certificat del secretari municipal emés a aquest efecte, i s'aporta al text de l'acord l'informe jurídic formulat per Fernando Romero Saura i Francisco Javier Company Carretero, ambdós pertanyents al Departament d'Urbanisme de l'Escola Tècnica Superior d'Arquitectura de la Universitat Politècnica de València, juntament amb un extens informe ambiental dirigit pel catedràtic de Medi Ambient i Ordenació del Territori de la Universitat Politècnica de Madrid, Domingo Gómez Orea.  
L'acord municipal i la documentació tècnica i jurídica aportada qüestionen els criteris ambientals emprats per a la formulació de part del condicionat inclòs en la declaració d'impacte ambiental del Pla general d'ordenació urbana del municipi de Callosa d'En Sarrià, que han motivat la classificació com a sòl no urbanitzable de protecció especial la totalitat del sector els Aníbits i part del sector Margequivir d'aquest terme municipal.  
L'Ajuntament de Callosa d'En Sarrià, per la seua banda, considera correcta i ajustada a les característiques ambientals la delimitació d'aquests sòls continguts en el Pla general i en conseqüència difereix de la delimitació proposada en l'annex I de la declaració d'impacte emesa, en concret en allò que afecta la desclassificació com a sòls urbanitzables els situats per davall de la cota 400 al vessant de la serra de Bèrnia, ja que no concorren els antecedents i els condicionants juridicoambientals que motiven la proposta de delimitació efectuada en la declaració d'impacte ambiental i per tant es ratifica en aquells que fonamenten la delimitació aprovada del Pla general d'ordenació urbana.  
  
Els informes jurídics i tecnicoambientals que acompanyen l'argumentació de l'entitat municipal avalen el criteri de l'entitat municipal i incorporen una detallada informació en què s'analitzen els ecosistemes afectats en aquests àmbits; es justifica l'adequació d'aquest planejament respecte al planejament dels municipis limítrofs; s'emeten consideracions legals, urbanístiques i socioeconòmiques que justifiquen el desenvolupament inclòs en el Pla general respecte a aquests àmbits, i valoren ambientalment la proposta municipal. Finalment conclouen que procedeix la classificació com a sòl d'especial protecció formulada en la declaració d'impacte ambiental per als sectors denominats els Pinets i Maus, massa forestal situada al nord el riu Algar, massa forestal situada a l'oest del riu Guadalest i massa forestal situada al nord del riu Algar (amb redelimitació de la zona protegida), i que no procedeix aquesta classificació per als sectors Margequivir i els Aníbits.  
  
Una vegada estudiada la documentació aportada per l'Ajuntament i els diversos informes i les anàlisis jurídiques i ambientals subscrits per especialistes de la Universitat Politècnica de València i la Universitat Politècnica de Madrid, s'han revisat els criteris utilitzats en la formulació de la declaració d'impacte ambiental del Pla general de Callosa d'En Sarrià, i es conclou que la proposta aprovada per l'acord plenari de l'Ajuntament de Callosa d'En Sarrià és viable tècnicament i legalment, sempre que siga objecte d'una anàlisi i avaluació ambiental detallada sobre projectes i actuacions concretes, en les quals juntament amb les actuacions urbanístiques que es projecten siguen incloses les mesures correctores i protectores procedents des del punt de vista ambiental.  
  
Es considera, a més, que hi ha garanties de protecció ambiental per a l'entorn natural afectat pels esmentats projectes conseqüència de l'aplicació de la legislació en matèria d'ordenació del territori i protecció del paisatge, recentment aprovada, que serà aplicable als projectes que es desenvolupen en l'àmbit dels sectors Margequivir i els Aníbits, com també l'aplicació de la normativa ambiental d'aplicació en llocs d'interés comunitari, basant-se en la qual les actuacions que es projecten necessitaran una avaluació ambiental dels seus efectes.  
  
Per tant, resolc:  
Estimar parcialment el recurs formulat per l'Ajuntament de Callosa d'En Sarrià en l'Acord de 29 de juliol de 2004, a través del qual es requereix la modificació del condicionant primer de la declaració d'impacte ambiental corresponent al Pla general ordenació urbana, aprovada mitjançant la Resolució d'aquesta Direcció General de data 17 de març de 2004 (exp. 356/01-AIA), i s'admet la classificació aprovada per l'Ajuntament en l'àmbit dels sectors denominats els Aníbits i Margequivir. Aquesta modificació queda condicionada a una avaluació ambiental que ha de realitzar la Conselleria de Territori i Habitatge, que garantisca la protecció ambiental de l'entorn afectat per les actuacions que es desenvolupen en aquest àmbit en compliment del Pla general, i s'exclouen en tot cas de reclassificació els terrenys inclosos en aquest sector que han patit els efectes d'un incendi forestal.  
  
  
València, 3 de desembre de 2004.- El director general de Gestió del Medi Natural: Francisco Javier Gómez Martín.